CELEX: 32020D1575
Language: el
Date: 2020-10-27 00:00:00
Title: Απόφαση (ΕΕ) 2020/1575 της Ευρωπαϊκής Κεντρικής Τράπεζας της 27ης Οκτωβρίου 2020 σχετικά με την αξιολόγηση πληροφοριών για παραβάσεις που αναφέρονται μέσω του εργαλείου για τους πληροφοριοδότες δημόσιου συμφέροντος όταν αναφερόμενος είναι ανώτατος λειτουργός της ΕΚΤ, καθώς και με τις ενέργειες που ακολουθούν (ΕΚΤ/2020/54)

29.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 359/14
               
            
         ΑΠΟΦΑΣΗ (ΕΕ) 2020/1575 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 27ης Οκτωβρίου 2020
         σχετικά με την αξιολόγηση πληροφοριών για παραβάσεις που αναφέρονται μέσω του εργαλείου για τους πληροφοριοδότες δημόσιου συμφέροντος όταν αναφερόμενος είναι ανώτατος λειτουργός της ΕΚΤ, καθώς και με τις ενέργειες που ακολουθούν (ΕΚΤ/2020/54)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.3,
         Εκτιμώντας τα ακόλουθα:
         
                     (1)
                  
                  
                     Η πολιτική αναφοράς παραβάσεων από πληροφοριοδότες δημόσιου συμφέροντος (whistleblowing) της Ευρωπαϊκής Κεντρικής Τράπεζας (ΕΚΤ) ενισχύθηκε πρόσφατα στο πλαίσιο δεοντολογίας της ΕΚΤ (1). Οι πληροφορίες για παραβάσεις οι οποίες αναφέρονται μέσω της εσωτερικής πλατφόρμας πληροφοριοδοτών δημοσίου συμφέροντος που έχει συσταθεί για τον σκοπό αυτό από την ΕΚΤ (το «εργαλείο για τους πληροφοριοδότες δημόσιου συμφέροντος») ενδέχεται να αφορούν ανώτατους λειτουργούς της ΕΚΤ, δηλαδή τους λειτουργούς που παρατίθενται στα άρθρα 1.1, 1.2 και 1.4 του κώδικα συμπεριφοράς ανωτάτων λειτουργών της Ευρωπαϊκής Κεντρικής Τράπεζας (2).
                  
               
                     (2)
                  
                  
                     Για να είναι ουσιαστικά αποτελεσματική, η πολιτική αναφοράς παραβάσεων από πληροφοριοδότες δημόσιου συμφέροντος της ΕΚΤ θα πρέπει να προβλέπει διεξοδική αξιολόγηση και παρακολούθηση όλων των αναφορών που υποβάλλονται μέσω του νέου εργαλείου. Η εν λόγω αξιολόγηση και η παρακολούθηση θα πρέπει να διενεργούνται βάσει εναρμονισμένης διαδικασίας υπό την ευθύνη οριζόμενης προς τούτο αρμόδιας αρχής.
                  
               
                     (3)
                  
                  
                     Είναι σκόπιμος ο καθορισμός της διαδικασίας που θα διέπει, αφενός, την αξιολόγηση των πληροφοριών για παραβάσεις οι οποίες αναφέρονται μέσω του εργαλείου για τους πληροφοριοδότες δημόσιου συμφέροντος στις περιπτώσεις που η οικεία αναφορά αφορά ανώτατο λειτουργό της ΕΚΤ ως πρόσωπο στο οποίο αποδίδεται παράβαση ή με το οποίο σχετίζεται το εν λόγω πρόσωπο και, αφετέρου, τις ενέργειες που ακολουθούν.
                  
               
                     (4)
                  
                  
                     Προς διασφάλιση της ομαλής εφαρμογής του ενισχυμένου πλαισίου και αποτροπή της ανασφάλειας δικαίου ως προς την αξιολόγηση των πληροφοριών για παραβάσεις που αναφέρονται μέσω του εργαλείου για τους πληροφοριοδότες δημόσιου συμφέροντος όταν η οικεία αναφορά αφορά ανώτατο λειτουργό της ΕΚΤ ως πρόσωπο στο οποίο αποδίδεται παράβαση ή με το οποίο σχετίζεται το εν λόγω πρόσωπο, καθώς και ως προς τις ενέργειες που ακολουθούν, η παρούσα απόφαση θα πρέπει να αρχίσει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ορισμοί
            Οι όροι που χρησιμοποιούνται στην παρούσα απόφαση νοούνται κατά τους αντίστοιχους ορισμούς του πλαισίου δεοντολογίας της ΕΚΤ.
         
         
            Άρθρο 2
            Αρμόδια αρχή
            Στις περιπτώσεις στις οποίες πληροφορίες για παραβάσεις που αναφέρονται μέσω του εργαλείου για τους πληροφοριοδότες δημόσιου συμφέροντος αφορούν ανώτατο λειτουργό της ΕΚΤ ως πρόσωπο στο οποίο αποδίδεται παράβαση ή με το οποίο σχετίζεται το εν λόγω πρόσωπο, η αρμόδια αρχή για την αξιολόγηση ή/και την παρακολούθηση των αναφορών, καθώς και για την εκ των υστέρων ενημέρωση (feedback) του πληροφοριοδότη, είναι:
            
                        α)
                     
                     
                        ο πρόεδρος ή
                     
                  
                        β)
                     
                     
                        ο αντιπρόεδρος, όταν ο ανώτατος λειτουργός της ΕΚΤ που κατονομάζεται στην αναφορά είναι ο πρόεδρος.
                     
                  
         
            Άρθρο 3
            Διαδικασία αξιολόγησης πληροφοριών και ενέργειες που ακολουθούν
            
               1.   Η παρακολούθηση των αναφορών παραβάσεων που υποβάλλονται μέσω του εργαλείου για τους πληροφοριοδότες δημόσιου συμφέροντος, οι οποίες αφορούν ανώτατο λειτουργό της ΕΚΤ ως πρόσωπο στο οποίο αποδίδεται παράβαση ή με το οποίο σχετίζεται το εν λόγω πρόσωπο, διενεργείται σύμφωνα με τις διατάξεις της απόφασης (ΕΕ) 2016/456 της Ευρωπαϊκής Κεντρικής Τράπεζας (ΕΚΤ/2016/3) (3), εφόσον οι οικείες αναφορές εμπίπτουν στο πεδίο εφαρμογής της εν λόγω απόφασης.
            
            
               2.   Εάν οι αναφορές παραβάσεων του άρθρου 1 δεν εμπίπτουν στο πεδίο εφαρμογής της απόφασης (ΕΕ) 2016/456 (ΕΚΤ/2016/3), η παρακολούθησή τους διενεργείται σύμφωνα με τις διατάξεις της διοικητικής εγκυκλίου 01/2006 για τις εσωτερικές διοικητικές έρευνες (4).
            
            
               3.   Παρά τις διατάξεις της παραγράφου 2, η αρμόδια αρχή που ορίζεται βάσει του άρθρου 2 μπορεί:
               
                           α)
                        
                        
                           προτού αποφανθεί εάν οι υποβληθείσες πληροφορίες δικαιολογούν ή όχι τη διενέργεια εσωτερικής έρευνας, να τις διαβιβάζει στην επιτροπή δεοντολογίας της ΕΚΤ προκειμένου αυτή να γνωμοδοτήσει σχετικά•
                        
                     
                           β)
                        
                        
                           εφόσον αποφανθεί ότι οι υποβληθείσες πληροφορίες δικαιολογούν τη διενέργεια εσωτερικής έρευνας, να αποφασίσει, κατά παρέκκλιση του άρθρου 4 παράγραφοι 1 έως 4 της διοικητικής εγκυκλίου 01/2006, να κινήσει άμεσα τη διενέργεια διοικητικής έρευνας και να λάβει τη σχετική απόφαση σύμφωνα με το άρθρο 4 παράγραφοι 5 και 6 της εν λόγω εγκυκλίου, ενδεχομένως αποφασίζοντας μεταξύ άλλων να διενεργήσει η ίδια τη διοικητική έρευνα κατ’ εξαίρεση, οπότε και ορίζει προς τούτο συγκεκριμένο πρόσωπο ή ομάδα προσώπων με προσήκουσα αρχαιότητα στην υπηρεσία.
                        
                     
         
         
            Άρθρο 4
            Έναρξη ισχύος
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 27 Οκτωβρίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Τροποποίηση του πλαισίου δεοντολογίας της ΕΚΤ (δεν έχει δημοσιευθεί ακόμη στην Επίσημη Εφημερίδα).
         
            (2)  Κώδικας συμπεριφοράς ανωτάτων λειτουργών της Ευρωπαϊκής Κεντρικής Τράπεζας (2019/C 89/03) (ΕΕ C 89 της 8.3.2019, σ. 2).
         
            (3)  Απόφαση (ΕΕ) 2016/456 της Ευρωπαϊκής Κεντρικής Τράπεζας, της 4ης Μαρτίου 2016, σχετικά με τους όρους και τις προϋποθέσεις διεξαγωγής ερευνών της Ευρωπαϊκής Υπηρεσίας Καταπολέμησης της Απάτης στην Ευρωπαϊκή Κεντρική Τράπεζα στο πλαίσιο καταπολέμησης της απάτης, της διαφθοράς και κάθε άλλης παράνομης δραστηριότητας που θίγει τα οικονομικά συμφέροντα της Ένωσης (ΕΚΤ/2016/3) (ΕΕ L 79 της 30.3.2016, σ. 34).
         
            (4)  Η διοικητική εγκύκλιος 01/2006 εκδόθηκε την 21η Μαρτίου 2006 και είναι διαθέσιμη στον δικτυακό τόπο της ΕΚΤ.